Oddsdalur

Oddsdalur er syðsti dalurinn inn úr Norðfirði á Austfjörðum. Inn úr Norðfirði ganga þrír dalir: Fannardalur er nyrstur, þá Seldalur og syðstur er Oddsdalur. Föst búseta hefur verið í Fannardal og Seldal í aldanna rás, en ekki í Oddsdal. Oddsdalur er umlukinn tignarlegum fjallahring.

 Samgönguæð 
Samgöngur á landi hafa gegnum aldirnar farið um Oddsdal. Fyrrum fóru ferðamenn fótgangandi eða á hestum úr Norðfirði, upp Hátún, yfir Oddsskarð, niður í Sellátradal og þaðan til Eskifjarðar. Eftir að bílvegur var lagður yfir Oddsskarð 1949 hefur vegurinn legið eftir endilöngum Oddsdalnum. Árið 1976 voru Oddsskarðsgöng tekin í notkun. Göngin eru í meira en 600 metra hæð.Göngin eru 605 metra löng.

 Fugla- og dýralíf 
Á Oddsdal verpa fjölmargir fuglar. Fyrst ber þar að nefna rjúpu, einnig verpa þarna algengustu spörfuglar eins og þrestir, mikið er einnig um mófugla: spóa, heiðlóu og hrossagauk. Grágæsir verpa þar til fjalla. Hrafnar verpa í klettum og giljum. Hreindýr fara mikið um Oddsdal á vetrum og á vorin. Þau dvelja þar á beit. Dalurinn er einnig farleið milli hálendisins og svæða á fjörðum þar sem dýrin dvelja langdvölum t.d. Vaðlavík og Sandvík.

 Steinaríki 
Margar steina tegundir eru í Oddsdal og nágrenni. Á svæðinu finnast meðal annars  jaspisar og geislasteinar.

 Gróðurfar 
Oddsdalurinn er grösugur neðan til, en lítið er um birkikjarr, kjarr er aðeins neðst í dalnum og er mun minna en í Fannardal og Seldal. Sjaldgæfar plöntur eins og jöklaklukka og lotsveifgras finnast í Oddsdal.

 Skíðasvæði/Gamli skíðaskálinn 
Upp úr 1950 reistu Norðfirðingar skíðaskála í Oddsdal. Þar var skíðasvæði Norðfirðinga þar til skíðamiðstöðin í Oddsskarði var byggð 1978. Gamli skíðaskálinn stendur neðst á framhlaupi í svokölluðum Grashólum neðarlega í Oddsdal. Gamli skálinn þjónaði Norðfirðingum til 1978. Skálinn er nú í einkaeign. Eigandi er Brynja Garðarsdóttir í Neskaupstað.

 Gönguleiðir 
Á Oddsdal eru fjölbreyttar gönguleiðir og gott gönguskíðaland. Hægt er að ganga á fjallatinda og einnig fara fjallvegi bæði til Hellisfjarðar og Viðfjarðar sem og yfir til Reyðarfjarðar.

Um Op frá Kambabrekkum í Reyðarfjörð: 

Gengið upp í Op með Lakahnaus á hægri hönd.Farið upp í um 650 metra hæð. Gengið fyrir botn Hellisfjarðar, niður í Helgustaðardal, komið við í Helgustaðarnámunni. Náman var vel þekkt silfurbergsnáma. Þetta er gömul verslunarleið Norðfirðinga yfir í Breiðuvík.

Frá Geithúsaá um Vegahnjúka til Hellisfjarðar.

Gengið frá bílastæði við Geithúsaá. Gengið upp með ánni að austan, upp á brún Kolahlíðar og þaðan tekin stefnan yfir eða framhjá Heystæðismýri gengið að Vegahnjúkum. 

Gamla þjóðleiðin, frá Seldalsá að Oddsskarði. 

Gengið frá mótum Seldalsár og Hengifossár, upp að Hengifossi í átt að Hátúni. Gengið ofan við Blóðbrekkur að Oddsskarði.

 Ár og fossar 
Áin sem rennur eftir Oddsdal nefnist Hengifossá. Einnig nefnd Oddsdalsá. Í hana rennur síðan minni á er nefnist Geithúsaá. Margir fossar eru í Hengifossá en aðeins tveir eru nafngreindir, Svartifoss og Hengifoss.

 Örnefni 
BlóðbrekkurMýrarbrekkur undir Hátúni.
BrattabrekkaBrekka á þjóðleiðinni upp Hátúnið.
BröttubrekkuhjalliHjalli ofarlega á þjóðleiðinni upp Hátúnið.
GeithúsaáÞverá sem rennur í Hengifossá.
GoðatindurTindur sunnanmegin í Oddsdal og Sellátradal.
GrashólarFremsti hluti framhlaups, þar stendur gamli skíðaskálinn.
GrænafellLjóst fjall sunnanmegin í dalnum.
HátúnFormfagurt fjall milli Oddsdals og Seldals.Hátúnið er 747 metra hátt.
HengifossFoss neðst í Oddsdal.
HengifossáVatnslítil á sem rennur eftir Oddsdal.(Oddsdalsá)
HuldukonusteinnÁningasteinn framarlega í Hátúninu.
HöllusteinnStór steinn í Blóðbrekkum sem tengist þjóðsögu.
HöllusteinsbrekkaBrekkan þar sem Höllusteinn er.
KambabrekkurBrekkurnar ofan við Svartafoss.
KolahlíðHlíðin milli Geithúsaár og Gamla skíðaskála.
LakahnausEldfjallatappi innst í Oddsdal.
LágdalsmýriMýri neðst í Oddsdal, ræst fram þegar akvegurinn var gerður.
MagnúsarklettarKlettar innst í Oddsdal.
MagnúsarskarðSkarð milli Oddsdals og Sellátradals.
MagnúsartindurTindur milli Oddsskarðs og Magnúsarskarðs.
OddsskarðSkarð milli Oddsdals og Sellátradals, gamla þjóðleiðin.
OddsdalsáHeiti árinnar vestan Geithúsaár.
OpSkarð milli Lakahnauss og Grænafells.
SvartafjallHæsta fjall við Oddsdal.
SvartifossFoss í Oddsdal miðjum.
VegahnjúkurFell milli Norðfjarðar og Hellisfjarðar.
ViðarhólarGrösugir hólar ofan við Grashóla.
ÞorgerðarbotnarGrösugir botnar fyrir ofan Viðarhóla.

Flokkur:Dalir á Íslandi
Flokkur:Fjarðabyggð